קבלת ערעור כנגד חומרת העונש שנפסק בעבירה של אי שמירת רכוש צבאי - פסקדין
מיקומך באתר: עמוד ראשי >> חיפוש פסקי-דין >> קבלת ערעור כנגד חומרת העונש שנפסק בעבירה של אי שמירת רכוש צבאי
קבלת ערעור כנגד חומרת העונש שנפסק בעבירה של אי שמירת רכוש צבאי
טור' מלכיאל חדד
על המערער, טור' מלכיאל חדד, נגזרו על-ידי בית-הדין הצבאי המחוזי במחוז שיפוטי הצפון 45 ימי מאסר לריצוי בפועל בדרך של עבודה צבאית לצד שלושה חודשי מאסר על תנאי, לאחר שהורשע על-פי הודאתו בעברה של אי שמירתו של רכוש צבאי, לפי סעיף 80 סיפא לחוק השיפוט הצבאי, התשט"ו-1955.
ערעור ההגנה נסב על חומרת עונש זה.
מגזר-דינה של הערכאה קמא עולה, כי בראשית חודש אוקטובר 2006, עת היה המערער בראשית דרכו הצבאית בטירונות בחטיבה X, הוא הותיר את נשקו האישי וכן כוונת מיוחדת המותקנת בו ברכבו הפרטי, שעה שבילה בחתונה ושעה שהרכב נותר במגרש חנייה. הנשק נגנב ועקבותיו אבדו.
מדברי המערער לפני בית-הדין קמא עלה, כי סבר שהותרת הנשק ברכב היא אמצעי בטוח ומספק, שכן השאיר את הנשק בתא המטען כשהוא מכוסה ומוסווה. המערער אף ציין בעדותו, כי במהלך החתונה יצא פעמיים, מדי פרק זמן, לוודא שהנשק נותר במקומו. בדיעבד, נודע למערער, כי בחלון הרכב הייתה תקלה, כך שבנקל ניתן היה לפותחו מבחוץ. הוא אף ציין, כי בדיעבד הבין את טעותו כאשר פעל כפי שפעל.
בית-הדין קמא הנכבד הסביר, כי מצא להטיל על המערער עונש כפי שהטיל מתוך התחשבות בהיבטי החומרה הבאים: המערער נהג בהתרשלות רבתי "הזועקת מכל עבר" כאשר הותיר את נשקו ברכב, "שכן ידוע לכל כי כלי רכב נפרצים חדשות לבקרים"; המערער כלל לא בדק את סידורי האבטחה בחניון ואף הוא עצמו היה ער לסכנה הקשורה בהותרת הרכב (שכן ערך "סיורי פיקוח" על-מנת לוודא שהנשק מצוי במקומו); לא היו לו עילה או הכרח להותיר את הנשק ברכב, ובעשותו כן אפשר את גנבתו והגעתו לידיים בלתי-מורשות ובלתי-מוסמכות.
כן התחשב בית-הדין קמא בהיבטי הקולא הבאים: חוות-דעת רבות המשבחות את שירותו הצבאי כלוחם, השתלבותו בפעילויות חינוכיות שונות בקהילה ומחוצה לה, חרטתו הכנה, והזמן הרב שחלף מאז ביצוע העברה ועד הגשת האישום (למעלה משנה), מה שעיכב את אפשרות קידומו בדרגה.
המערער, באמצעות בא-כוחו המלומד, עתר להקלה בעונש, ובפרט, עתר לביטול עונש המאסר לריצוי בפועל, אשר נגזר על מרשו.
הסנגור המלומד השתית עיקר טיעונו על אופיו החיובי ביותר של המערער, כפי שזה הצטייר משורה ארוכה של חוות-דעת אשר הוגשו אודותיו לפני בית-הדין קמא.
התמונה אשר הצטיירה ממקורות שונים אלו (קרובי משפחה, עמיתים, חונכים וחניכים) היא של איש ישר הליכות, אחראי, רציני ומסור, אשר הקדיש רבות מעתותיו לקהילה ולקידום הנוער בעירו- לוד. עוד השתית בא-כוח המערער את ערעורו על חוות-דעת המפקדים, המלמדות, כי "המערער התגייס מתוך רצון להתייצב בקו הראשון של הגנה על ביטחון המדינה", עשה חיל בחטיבה שבה שירת, נלחם בעוז תוך סיכון עצמי במקצועיות, במסירות ובאחריות. המערער, על-פי חוות-דעת מפקדיו, הפנים את הפסול שבמעשיו וניסה לכפר עליהם בשירות מסור, אחראי ומלא מוטיבציה.
בא-כוח המערער ער לכך, שהעונש שנגזר למרשו אינו חורג ממתחם הענישה שהותווה בפסיקת בתי-הדין הצבאיים בתחום זה, אך סבור שנכון להקל בו חרף זאת לנוכח "השתהות בלתי-מוסברת ובלתי-נסבלת של התביעה הצבאית", כאשר חלפו 14 חודשים מיום האירוע ועד ליום הגשת כתב-האישום. השתהות זו הביאה לדעת הסנגור להקהיית מטרות הענישה. מאידך גיסא אפשר הדבר למערער לעשות פעולות שיקום וכיפור על המעשים מצדו של המערער בדמותו של שירות תחת אש תוך סיכון עצמי למען ביטחון המדינה. הסנגור הדגיש את עינוי-הדין הקשה אשר היה מנת חלקו של המערער כאשר עננת המשפט ריחפה כל העת מעל ראשו לכל אורך תקופת ההמתנה, וכאשר קידומו בדרגה נעצר עקב כך. הסנגור ציין גם, כי המערער ניזוק על-ידי הכתמתו ברישום פלילי, וגם בכך די, בהתחשב במכלול, כדי לספק את צורכי מיצוי הדין עמו, כשלצדו מאסר מותנה. השיהוי הרב אף מביא, לפי הנטען, לעיכוב במועד התיישנות הרישום ומחיקתו על-פי הוראות החוק.
הצדדים טענו לפנינו באריכות ביחס לעמדתם, בנוגע לערעור זה. השמענו הערותינו, ובעקבותיהן, הודיעונו כי באו לכלל הסכמה, שבמסגרתה הציעו, כי נקבל את ערעור ההגנה על ידי קיצור משך תקופת המאסר לריצוי בדרך של עבודה צבאית, אשר הוטל על המערער.
הצדדים ציינו בהודעתם המשותפת, כי הטעם להסכמה זו נעוץ בנסיבותיו המיוחדות של המקרה ובמיוחד בזמן הרב, שחלף מאז האירוע, על השלכות הדבר על המערער, ולפנים משורת הדין נוכח היותנו בפתח תקופת חגי תשרי.
אנו מאשרים הסכמת הצדדים, מטעמיהם.
יודגש, לפנים משורת הדין מתקבל הערעורוהמערער ירצה אפוא עונש מאסר בדרך של עבודה צבאית ממחר, ה-4/9/2008 ועד ערב ראש השנה, ה-28/9/2008. העבודה הצבאית תבוצע בתנאים אשר הותוו בגזר דינה של הערכאה קמא על פי המלצת רמ"ד שיקום במקמצ"ר.
המערער יתייצב, אפוא, לריצוי עונשו מחר, ה-4/9/2008 עד השעה 9:00 לפני רמ"ד שיקום במקמצ"ר.
ניתן והודע היום, ג' באלול התשס"ח, 3 בספטמבר 2008, בפומבי ובמעמד בעלי הדין.